Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 46/16)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Muscadet Côtes de Grandlieu“

PDO-FR-A0496-AM01

Datum obvestila: 14. 11. 2019

OPIS ODOBRENIH SPREMEMB IN RAZLOGI ZANJE

1 Geografsko območje

Zaradi spremembe geografskega območja označbe „Muscadet Côtes de Grandlieu“ se:

— vključijo dve občini (Geneston, La Planche) in štirje deli občin (Le Bignon, Montbert, Les Sorinières, Vieillevigne), pri čemer se vse te občine nahajajo na geografskem območju regionalne označbe „Muscadet“;

— izključijo dve občini (Bouguenais, Touvois) in dva dela občin (Legé, Sainte-Pazanne) v skladu s prizadevanji, da bi se vinogradi omejili na predele, kjer se je ohranilo kakovostno vinogradništvo.

Zaradi večje pravne varnosti se novi seznam upravnih enot nanaša na veljavno različico uradnega geografskega kodeksa, ki ga vsako leto objavi nacionalni inštitut za statistiko in gospodarske študije INSEE.

Posledično je spremenjen enotni dokument v zvezi z geografskim območjem.

2 Razmejeno območje parcel

V odstavku 2 oddelka IV poglavja I specifikacije proizvoda je za besedilom „5. septembra 2007“ dodano besedilo „in 19. januarja 2017“.

Namen te spremembe je dodati datum, ko je pristojni nacionalni organ odobril spremembo razmejenega območja parcel znotraj geografskega območja proizvodnje. Razmejitev parcel znotraj geografskega območja proizvodnje zajema opredelitev parcel, primernih za proizvodnjo zadevne zaščitene označbe porekla.

Ta sprememba ne vpliva na enotni dokument.

3 Območje v neposredni bližini

Območje v neposredni bližini je bilo posodobljeno zaradi združitve občine in spremembe geografskega območja. Celotno območje, na katerem se prideluje vino z označbo, ni spremenjeno.

Posledično je spremenjen enotni dokument v zvezi z dodatnimi pogoji.

4 Enološki postopki

V odstavku 1 oddelka IX poglavja I je dodan stavek „Ta vina so ob polnitvi ali prvi odpremi iz vinskih kleti še vedno na finih drožeh. “

Z ohranitvijo vin na finih drožeh je mogoče proizvodom, ki težijo k okroglosti, zagotoviti vse lastnosti. S tem je mogoče potrditi in okrepiti razdelitev različnih označb „Muscadet“.

Posledično je spremenjen enotni dokument v zvezi z enološkimi postopki.

5 Toplotna obdelava

Prepoved uporabe toplotne obdelave vina, pri kateri je temperatura višja od 40 °C, je črtana. Namen spremembe je vinogradnikom zagotoviti vsa možna tehnična sredstva za obvladovanje posledic težavnih letnikov, za katere so značilna organoleptična odstopanja vrste „Goût Moisi Terreux“ (okus po plesni in zemlji). Tehnika segrevanja mošta, imenovana termovinifikacija, precej manj vpliva na izgubo polnosti vina kot uporaba mezoporoznega oglja za enološke postopke.

Posledično je spremenjen enotni dokument v zvezi z enološkimi postopki.

6 Polnjenje vina

Konec obdobja polnjenja vina z označbo „sur lie“ (na drožeh) je s 30. novembra prestavljen na 31. december. Sprememba omogoča podaljšanje obdobja stekleničenja vina z označbo „sur lie“ za en mesec zaradi optimizacije obdobja trženja te kategorije, ne da bi se sicer spremenila okroglost, povezana z rahlo penečnostjo, ki ustreza tej označbi.

Posledično je spremenjen enotni dokument v zvezi z dodatnimi pogoji.

7 Dajanje vina v promet

Točka (b) odstavka 4 oddelka IX poglavja I, ki se nanaša na datum dajanja vina v promet med odobrenimi skladišči, je črtana.

Ta sprememba ne vpliva na enotni dokument.

8 Povezava

Povezava je spremenjena zaradi upoštevanja spremenjenega števila občin, popravka napake (gre za zaliv Bourgneuf, ne za zaliv Bourgneuf-en-Retz) in posodobitve zadnjega pododstavka odstavka 1 v zvezi s številom vinogradnikov in proizvedeno količino.

Posledično je spremenjen enotni dokument v zvezi s povezavo z geografskim območjem.

9 Označevanje

V oddelku XI se doda točka „(c) Pri označevanju vin s kontrolirano označbo porekla se lahko navede ime manjše geografske enote pod pogojem, da:

— gre za kraj, zaveden v katastru;

— se ta kraj nahaja na prijavi pridelka.

Ime kraja, zavedenega v katastru, je izpisano s črkami, ki po višini, širini ali debelini ne presegajo polovične velikosti črk, ki sestavljajo ime kontrolirane označbe porekla. Navedeno je v istem vidnem polju kot ime kontrolirane označbe porekla. “

Posledično je spremenjen enotni dokument v zvezi z dodatnimi pogoji.

10 Deklarativne obveznosti

Skrajni datum za oddajo izjave o zahtevi za označbo je s 15. decembra prestavljen na 31. december.

Predhodna deklaracija o transakciji se spremeni v predhodno deklaracijo o odpremi.

Ta sprememba ne vpliva na enotni dokument.

11 Opustitev

Natančno so določena podrobna pravila za izjave o opustitvi, da bi se izboljšala možnost njihovega nadzora.

Ta sprememba ne vpliva na enotni dokument.

12 Register

V zvezi z vodenjem registra so bili vneseni redakcijski popravki.

— V odstavku 2 oddelka II poglavja II:

— v točki (b) je črtano besedilo „do datuma vložitve izjave o zahtevi za označbo“ in „in vsebnost kislin v moštu“;

— v točki (c) je beseda „seznam“ nadomeščena z besedo „register“;

— v točki (d) je beseda „seznam“ nadomeščena z besedo „register“ in črta se besedilo „ali sprošča v promet neustekleničena vina s kontrolirano označbo porekla“.

Ta sprememba ne vpliva na enotni dokument.

13 Glavne točke, ki jih je treba preverjati

Poglavje III je bilo spremenjeno zaradi uskladitve priprave glavnih točk, ki jih je treba preverjati v specifikacijah proizvodov območja nantske regije.

Ta sprememba ne vpliva na enotni dokument.

ENOTNI DOKUMENT

1. Ime proizvoda

„Muscadet Côtes de Grandlieu“

2 Vrsta geografske označbe

ZOP – zaščitena označba porekla

3 Kategorije proizvodov vinske trte

1. Vino

4 Opis vina

Vina so bela, suha in mirna.

Ta vina imajo:

— najmanj 10-odstotni volumenski delež naravnega alkohola;

— vsebnost fermentiranega sladkorja (glukoze in fruktoze) največ 3 grame na liter;

— vsebnost hlapnih kislin največ 10 miliekvivalentov na liter;

— največ 12-odstotni skupni volumenski delež alkohola po obogatitvi.

Vsebnost skupnih kislin in skupnega žveplovega dioksida v vinu ter skupni delež dejanskega alkohola ustrezajo mejam, določenim v predpisih Unije. Vina so bela, suha in mirna.

Imajo intenzivno aromo s sadno dominanto, včasih z morskimi notami, ter uravnotežen in pretežno svež okus.

Zaradi dolgega donegovanja imajo bogatejši okus v ustih in se dobro starajo.

Skrbno polnjenje v steklenice pomaga ohranjati in krepiti njihovo bogato aromatičnost.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5 Enološki postopki

a. Osnovni enološki postopki

Posebni enološki postopki

Pridelovalna praksa

Najmanjša gostota zasaditve vinske trte je 6 500 trsov na hektar.

Razdalja med vrstami je največ 1,50 metra, razmik med trsi v isti vrsti pa mora biti med 0,9 in 1,1 metra.

Trsi se obrezujejo z največ 12 očesi na trs:

— bodisi s kratko rezjo na reznike z največ petimi rezniki na trs.;

— bodisi z rezjo na enojni ali dvojni guyot.

Obrezovanje se opravi pred nabrekanjem brstov ali fazo 5 po Eichhorn-Lorenzu.

Ne glede na način obrezovanja se trta lahko obreže na dodatna štiri očesa na trs, če je v fenološki fazi, ko ima trta 11 ali 12 listov, število enoletnih rodnih mladik na trs največ 12.

Posebni enološki postopek

Vsakršna toplotna obdelava trgatve na temperaturi, nižji od –5 °C, je prepovedana.

Po obogatitvi volumenski delež skupnega alkohola v vinu ne presega 12 %.

Vina se donegujejo na finih drožeh od konca alkoholne fermentacije in najmanj do 1. marca leta, ki sledi trgatvi. Ta vina so ob stekleničenju ali prvi odpremi iz vinskih kleti še vedno na finih drožeh.

Poleg zgornjih določb za enološke postopke veljajo obveznosti iz predpisov Unije ter iz zakonika o kmetijstvu in morskem ribištvu.

b. Največji donosi

66 hektolitrov na hektar

6 Razmejeno geografsko območje

Vse faze proizvodnje se izvajajo na geografskem območju, ki ga je na zasedanju pristojnega nacionalnega odbora 15. junija 2017 odobril nacionalni inštitut za poreklo in kakovost. To območje je na datum, ko je pristojni nacionalni organ odobril to specifikacijo proizvoda, na podlagi uradnega geografskega kodeksa iz leta 2018 obsegalo ozemlje naslednjih občin ali delov občin:

— departma Loire-Atlantique: Le Bignon (del), Bouaye, Brains, La Chevrolière, Corcoué-sur-Logne, Geneston, Legé (del), La Limouzinière, La Planche, Montbert (del), Pont-Saint-Martin, Port-Saint-Père, Saint-Aignan-Grandlieu, Saint-Colomban, Sainte-Pazanne (del), Saint-Léger-les-Vignes, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières (del), Vieillevigne (del);

— departma Vendée: Rocheservière, Saint-Philbert-de-Bouaine.

7 Glavne sorte vinske trte

Melon B

8 Opis povezave

1 Podatki o geografskem območju

a Opis naravnih dejavnikov, ki prispevajo k povezavi

Vinogradi za vina s kontrolirano označbo porekla „Muscadet Côtes de Grandlieu“ se nahajajo predvsem na gričih okoli jezera Grandlieu in na bregovih vodotokov, ki tečejo vanj, med drugim rek Logne, Boulogne in Ognon, ter na bregovih reke Acheneau, ki teče iz jezera v ustje Loare med Nantesom in Saint Nazairom. Geografsko območje obsega del ozemlja departmajev Loire-Atlantique in Vendée južno od Nantesa nedaleč od obal Atlantskega oceana. To je najzahodnejši del geografskega območja, na katerem se proizvajajo vina s kontrolirano označbo porekla „Muscadet“. Vinogradi so zasajeni na otočkih na najboljših lokacijah, pogosto izolirani v pokrajini, ki je poleg tega namenjena predvsem živinoreji in poljedelstvu.

Za geografsko območje je značilno posebej zmerno oceansko podnebje z letnimi temperaturnimi razlikami, ki so zaradi bližine obale zelo majhne. Pozimi je jezero Grandlieu največja sladkovodna površina v celinski Franciji, ki povečuje toploto zraka in s tem močno zmanjšuje pogostost pozeb. Nerazgibana pokrajina med obalo in vinogradi spodbuja hiter pretok morskega zraka, ki prinaša oblake, zato sta za geografsko območje značilni majhna količina padavin in velika osončenost vse do notranjosti. Poleti ostajajo temperature na splošno mile, vlaga iz jezera Grandlieu pa blaži redka vroča obdobja.

Geološka podlaga na geografskem območju je sestavljena predvsem iz metamorfnih kamnin, zlasti blestnika in gnajsa, ter širokih žil bazičnih kamnin, amfibolov, eklogitov in zelenih skrilavcev. Na nižjih območjih okoli jezera Grandlieu je primarna podlaga včasih prekrita s terciarnimi usedlinami, ki jih sestavlja predvsem pesek s spremenljivim deležem gline in prodnikov. Na teh različnih podlagah nastane na splošno zdrava, plodna in prepustna rjava prst. Glede na rabo je območje za obiranje grozdja strogo razmejeno na griče z odprto pokrajino, ki je predvsem ali tradicionalno zasajena z vinsko trto, in parcele s plitvo in zmerno plodno prstjo, ki se dobro segrevajo in imajo omejeno zmožnost zadrževanja vode.

b Opis človeških dejavnikov, ki prispevajo k povezavi

Vinogradi s kontrolirano označbo porekla „Muscadet Côtes de Grandlieu“ so dediči stare vinogradniške tradicije. V srednjem veku je solna cesta iz zaliva Bourgneuf in otoka Noirmoutier zaradi preskrbe z vinom že tekla ob jezeru Grandlieu. Z Irsko in keltskimi deželami je potekala živahna trgovina. Srednjeveški vinogradi so se nato razširili pod vplivom opatij v Buzayu (na bregovih reke Acheneau) in Villeneuvu (na bregu reke Ognon).

Od 14. stoletja so se zaradi severnoevropskih flot v zalivu Bourgneuf uveljavili komercialni vinogradi. Povpraševanje holandskih trgovcev je v 16. stoletju spodbudilo proizvodnjo belih vin. Takrat se je v regiji uveljavila sorta melon B, ki je sredi 17. stoletja dobila ime „Muscadet“. Konec 18. stoletja je bila že tretjina zemljišča župnije Saint-Philbertde-Grand-Lieu zasajena z vinogradi. Ta občina je imela v obdobju vladanja Napoleona III. celo skoraj 750 hektarov vinogradov.

Po epidemiji trtne uši so vinograde obnovili s cepi in sprejeli nekaj novih tehnik, kot sta rez guyot in nasadi v vrstah. Od takrat je strokovno znanje o proizvodnji vin dobro opredeljeno: uporablja se le sorta melon B, ohranja se visoka gostota zasaditve, nadzirata se obremenitev in donos vinogradov in obira se le popolnoma zrelo grozdje.

Da bi vinogradniki proizvedli bogata in kompleksna vina, uporabljajo posebno tehniko vinifikacije, to je „nantsko metodo“, pri kateri se vino najmanj eno zimo brez pretakanja doneguje na finih drožeh, ki izvira iz navade vinogradnikov, da ohranijo sod svojega najboljšega vina na drožeh za prihajajoče praznike. Ta način donegovanja vinu zagotavlja okroglost in mastnost, ker je med drugim obogateno z manobeljakovinami in drugimi spojinami, nastalimi z avtolizo celičnih sten kvasovk. Poleg tega je s to metodo, pri kateri se vina pusti pri miru in ohranja v atmosferi z ogljikovim dioksidom, kar močno omejuje oksidacijo in sproščanje hlapnih spojin, mogoče do pomladi in še pozneje ohraniti arome, ki nastanejo med alkoholno fermentacijo. Vina se med donegovanjem obogatijo tudi s terciarnimi aromami. Grozdje, mošt in vina, pridelani iz sorte melon B, namreč vsebujejo visoko koncentracijo glikozidnih predhodnikov arom. Te molekule, ki nastanejo s povezavo aglikonov s sladkorji, so v takem stanju brez vonja. Ob pretrganju beta-glikozidnih vezi zaradi učinkovanja različnih kemičnih in encimskih procesov nastanejo močno aromatične spojine, predvsem monoterpeni in C13-norizoprenoidi, med drugim beta-damaskon, ki je znan kot ojačevalec sadnih arom v vinu. Vinogradniki so pridobili posebno znanje in izkušnje, da vina zaščitijo pred vsakršno oksidacijo v vinski kleti in jih skrbno ustekleničijo, da bi se sproščanje teh arom nadaljevalo čim dlje in da bi vina postala kompleksnejša.

Najboljšim vinogradniškim lokacijam na geografskem območju se od leta 1937 priznava kontrolirana označba porekla „Muscadet“. Ker so vinogradniki vseeno želeli bolje uveljaviti vina, proizvedena na najboljših gričih, so leta 1955 in nato še leta 1979 zaprosili za priznanje kontrolirane označbe porekla. Kontrolirana označba porekla „Muscadet Côtes de Grandlieu“ je bila nazadnje priznana z odlokom z dne 29. decembra 1994. Vina imajo lahko tradicionalno označbo „sur lie“, ki je od leta 1977 opredeljena kot „Muscadet“, in se v letu, ki sledi trgatvi, stekleničijo v samih vinskih kleteh, da se omeji pretakanje vina.

Leta 2016 se je proizvodna površina razprostirala na približno 250 hektarih, ki jih je obdelovalo okrog 80 vinogradnikov. Letno se proda okrog 12 000 hektolitrov vina, od tega večina z označbo „sur lie“.

2 Informacije o kakovosti in značilnostih proizvoda

Vina s kontrolirano označbo porekla „Muscadet Côtes de Grandlieu“ so suha mirna bela vina. Imajo intenzivno aromo s sadno dominanto, včasih z morskimi notami, ter uravnotežen in pretežno svež okus. Zaradi dolgega donegovanja imajo bogatejši okus v ustih in se dobro starajo. Skrbno polnjenje v steklenice pomaga ohranjati in krepiti njihovo bogato aromatičnost.

Vina z označbo „sur lie“ imajo običajno uravnotežen, bolj okrogel okus in kompleksnejšo cvetico. Zaradi ostanka ogljikovega dioksida, nastalega med alkoholno fermentacijo, so lahko rahlo peneča. Da bi ohranila svežino, bogato aromo in naravno prisoten ogljikov dioksid, so med donegovanjem zaščitena pred oksidacijo. Ker je vsebnost ogljikovega dioksida previsoka za polnjenje v prožno embalažo, se stekleničijo, pri čemer je potrebna posebna pazljivost.

3 Vzročna medsebojna povezava

Podnebje na geografskem območju je neposredno odvisno od vpliva bližnjega Atlantskega oceana in jezera Grandlieu. Značilne so zelo mile zime. Ker so vinogradi večinoma na parcelah s precej peščeno prstjo, to podnebje zagotavlja zelo zgodnji rastni cikel vinske trte, ki med celotno rastjo izkorišča dolge sončne dneve in dozori pred jesenskim dežjem. Ta zgodnja rast se čuti v odprtem in razvitem okusu vina vse od najzgodnejše starosti.

Lomljenje metamorfnih kamnin, ki sestavljajo geološko podlago, in groba struktura tal omogočata globoko ukoreninjenje trte, ki ima tako zmerno in redno preskrbo z vodo, ki spodbuja zrelost grozdnih jagod. Poletna svežina zagotavlja dobro ohranjanje krhkih predhodnikov arom v jagodah sorte melon B. Grozdje, ki ga pred napadi škodljivcev ščitijo oceanske sapice, se lahko obira ob polni zrelosti, kar daje vinu sadno aromo in nežen okus po morju.

Čeprav ima geografsko območje staro vinogradniško tradicijo, so v njegovem mešanem kmetijstvu dolgo prevladovale dejavnosti vzreje. Vinogradniki so morali na poti, ki so jo prehodili do priznanja kontrolirane označbe porekla „Muscadet Côtes de Grandlieu“, uskladiti svoje vinogradniške prakse. Skupno znanje in izkušnje vinogradnikom tako omogočajo izboljšanje donosa vinogradov in zrelosti grozdja.

Vina, ki se vinificirajo v skladu z lokalnimi običaji, se donegujejo na finih drožeh in se nato ustekleničijo brez vmesnega pretakanja. Vina se zaradi milih zimskih temperatur na geografskem območju, ki spodbujajo izmenjave z drožmi, z donegovanjem izboljšujejo in tako spomladi pokažejo bogatejši okus. Skrbno stekleničenje omogoča ohranitev bistvenih lastnosti vina, pri čemer se nekatere arome razvijajo še po polnjenju. To znanje in izkušnje, odlično prilagojeni možnostim, ki jih ponujata naravno okolje in sorta melon B, dišečim molekulam, ki nastanejo med fermentacijo, in glikozidnim predhodnikom arom omogočajo, da se v vinu v celoti izrazijo.

Vina s kontrolirano označbo porekla, dopolnjeno z označbo „sur lie“, ki se ustekleničijo v letu, ki sledi trgatvi, ohranijo značilno svežino, ki jo podpira rahla penečnost zaradi ostankov ogljikovega dioksida, nastalega med vinifikacijo. Za preprečitev oksidacije se vina stekleničijo neposredno v vinskih kleteh. Ta tradicionalna praksa, ki zmanjšuje rokovanje s proizvodom, je odlično prilagojena ohranjanju občutljivih dišečih spojin v vinu.

Na geografskem območju je bližina turističnih krajev na obali spodbudila razvoj neposredne prodaje vina. Delež proizvodnje vin, ki se prodajo neustekleničena, je torej manjši kot pri večini proizvodov iz regije „Muscadet“. Zaradi te prodajne dinamike in kakovosti vina se skoraj celotna proizvodnja prodaja z označbo „sur lie“ tako pri izvozu zunaj nacionalnih meja kot med posameznimi kupci ali v restavracijah letoviških krajev na Atlantski obali, kjer svežina vina čudovito dopolnjuje školjke, rake, ribe in vse morske sadeže.

9 Bistveni dodatni pogoji (pakiranje, označevanje, ostale zahteve)

Območje v neposredni bližini

Pravni okvir:

nacionalna zakonodaja.

Vrsta dodatnega pogoja:

izjema v zvezi s proizvodnjo na opredeljenem geografskem območju.

Opis pogoja:

Območje v neposredni bližini, opredeljeno z izjemo za vinifikacijo, proizvodnjo in donegovanje vina, vinifikacijo, proizvodnjo, donegovanje in stekleničenje vina, upravičenega do označbe „sur lie“, na podlagi uradnega geografskega kodeksa iz leta 2018 zajema ozemlje naslednjih občin ali delov občin:

— departma Loire-Atlantique: Aigrefeuille-sur-Maine, Ancenis, Basse-Goulaine, La Bernerie-en-Retz, Le Bignon (del), La Boissière-du-Doré, Bouguenais, Boussay, Carquefou, Le Cellier, La Chapelle-Heulin, Château-Thébaud, Chaumes-en-Retz, Chauvé, Cheix-en-Retz, Clisson, Couffé, Divatte-sur-Loire, Frossay, Gétigné, Gorges, La Haie-Fouassière, Haute-Goulaine, Le Landreau, Legé (del), Ligné, Loireauxence (samo za ozemlje pooblaščenih občin La Chapelle-Saint-Sauveur in Varades), Le Loroux-Bottereau, Machecoul-Saint-Même, Maisdon-sur-Sèvre, La Marne, Mauves-sur-Loire, Mésanger, Monnières, Montbert (del), Montrelais, Les Moutiers-en-Retz, Mouzillon, Oudon, Le Pallet, Paulx, Le Pellerin, Pornic, La Regrippière, La Remaudière, Remouillé, Rezé, Rouans, Sainte-Pazanne (del), Saint-Étienne-de-Mer-Morte, Saint-Fiacre-sur-Maine, Saint-Géréon; Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Lumine-de-Clisson, Saint-Père-en-Retz, Saint-Viaud, Les Sorinières (del), Thouaré-sur-Loire, Touvois, Vair-sur-Loire, Vallet, Vertou, Vieillevigne (del), Villeneuve-en-Retz, Vue;

— departma Maine-et-Loire: Beaupréau-en-Mauges (samo za ozemlja pooblaščenih občin Beaupréau in Gesté), Ingrandes-Le Fresne sur Loire (samo za ozemlje pooblaščene občine Fresne-sur-Loire), Mauges-sur-Loire (samo za ozemlja pooblaščenih občin La Chapelle-Saint-Florent, Le Marillais in Saint-Florent-le-Vieil), Montrevault-sur-Èvre (samo za ozemlja pooblaščenih občin La Boissière-sur-Èvre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart in Saint-Rémy-en-Mauges), Orée d’Anjou, Sèvremoine (samo za ozemlja pooblaščenih občin Montfaucon-Montigné, Saint-Crespin-sur-Moine, Saint-Germain-sur-Moine in Tillières;

— departma Vendée: Cugand, Montaigu, Saint-Étienne-du-Bois, Saint-Hilaire-de-Loulay.

Pravni okvir:

nacionalna zakonodaja.

Vrsta dodatnega pogoja:

pakiranje na opredeljenem geografskem območju.

Opis pogoja:

Vina, upravičena do označbe „sur lie“, se stekleničijo na opredeljenem območju.

Za ohranitev lastnosti, ki izhajajo iz načina vinifikacije in donegovanja, zlasti svežine, kompleksnih arom, katerih nekatere sestavine se izrazijo po stekleničenju, in rahle penečnosti zaradi vsebnosti naravno nastalega ogljikovega dioksida, se vina, upravičena do označbe „sur lie“, za omejitev pretakanja stekleničijo v vinskih kleteh med 1. marcem in 31. decembrom leta, ki sledi trgatvi.

Ta poseben način donegovanja vinu zagotavlja okroglost in mastnost, ker je med drugim obogateno z manobeljakovinami in drugimi spojinami,

nastalimi z avtolizo celičnih sten kvasovk. Pri tej metodi se vina pusti pri miru in ohranja v atmosferi z ogljikovim dioksidom, kar močno omejuje oksidacijo in sproščanje hlapnih spojin.

Ker je vsebnost ogljikovega dioksida previsoka za polnjenje v prožno embalažo, se stekleničijo, pri čemer je potrebna posebna pazljivost.

Vina so ob stekleničenju ali prvi odpremi iz vinskih kleti še vedno na finih drožeh.

Pravni okvir:

nacionalna zakonodaja.

Vrsta dodatnega pogoja:

dodatne določbe o označevanju.

Opis pogoja:

Ime kontrolirane označbe porekla se lahko dopolni z označbo „sur lie“ pri vinih, ki izpolnjujejo proizvodne pogoje, ki so za to označbo določeni v specifikaciji proizvoda.

Ime kontrolirane označbe porekla se lahko dopolni z geografskim imenom „Val de Loire“ glede na pravila, ki so za uporabo tega geografskega imena določena v specifikaciji proizvoda.

Velikost črk za navedbo označbe „sur lie“ in geografskega imena „Val de Loire“ po višini, širini ali debelini ne presega velikosti črk, ki sestavljajo ime kontrolirane označbe porekla.

Imena z označbo „sur lie“ so predstavljena z navedbo letnika.

Pri označevanju vin s kontrolirano označbo porekla se lahko navede ime manjše geografske enote pod pogojem, da:

— gre za kraj, zaveden v katastru;

— se ta kraj nahaja na prijavi pridelka.

Ime kraja, zavedenega v katastru, je izpisano s črkami, ki po višini, širini ali debelini ne presegajo polovične velikosti črk, ki sestavljajo ime kontrolirane označbe porekla. Navedeno je v istem vidnem polju kot ime kontrolirane označbe porekla.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-82f0846a-250f-4d39-a81d-0232a960a3a6

(1) UL L 9, 11.1.2019, str. 2.